پاکستان میں کرونا وائرس کے مزید 3979 کیسز، 78 مریض ہلاک
سندھ کے محکمہ صحت کا کہنا ہے کہ صوبے میں مزید 2430 افراد کرونا وائرس میں مبتلا ہوگئے ہیں جبکہ 31 مریض چل بسے ہیں۔ 1399 افراد وائرس سے جان چھڑانے میں کامیاب ہوگئے ہیں۔ ملک کے سب سے بڑے شہر کراچی میں مریضوں کی تعداد 70143 اور اموات کی تعداد 1220 ہوچکی ہے۔
ویب ڈیسک — پنجاب کے محکمہ صحت کے مطابق 24 گھنٹوں کے دوران 1216 افراد کے کرونا وائرس کے ٹیسٹ مثبت آئے اور 35 مریض دم توڑ گئے۔ صوبے میں 5520 مریضوں کے شفایاب ہوجانے کی اطلاع ملی۔ امکان ہے کہ گزشتہ کئی دنوں کے اعدادوشمار ملنے کی وجہ سے یہ تعداد زیادہ ہے۔ سندھ کے محکمہ صحت کا کہنا ہے کہ صوبے میں مزید 2430 افراد کرونا وائرس میں مبتلا ہوگئے ہیں، جبکہ 31 مریض چل بسے ہیں۔ 1399 افراد وائرس سے جان چھڑانے میں کامیاب ہوگئے ہیں۔ ملک کے سب سے بڑے شہر کراچی میں مریضوں کی تعداد 70143 اور اموات کی تعداد 1220 ہوچکی ہے۔ خیبر پختونخوا کے محکمہ صحت کے مطابق، دن بھر میں 232 نئے کیسز کا علم ہوا اور 10 اموات ہوئیں۔ 1131 افراد کو شفا ملی۔ بلوچستان میں 58 مریضوں کی تصدیق ہوئی اور ایک مریض ہلاک ہوا۔ 307 افراد تندرست ہوگئے۔ گلگت بلتستان کے محکمہ صحت کا کہنا ہے کہ جمعرات کو 18 نئے کیسز سامنے آئے اور 27 صحت یاب ہوگئے۔ پاکستان کے زیر انتظام کشمیر میں 25 مریضوں کا پتا چلا، ایک مریض کا انتقال ہوا اور 129 افراد نے وائرس کو شکست دے دی۔ ملک بھر میں مریضوں کی کل تعداد 221788، اموات کی تعداد 4551 اور صحت یاب ہوجانے والوں کی تعداد 113209 تک پہنچ گئی ہے۔ اب تک پاکستان سمیت 13 ملکوں میں 2 لاکھ سے زیادہ کیسز کی تصدیق ہوچکی ہے۔ ان میں سب سے کم اموات پاکستان میں ہوئی ہیں۔